U-I-66/06
Natisni
Opravilna št.:
U-I-66/06
Datum odločitve:
6. 3. 2008
Objavljeno:
Uradni list RS, št. 36/2006
Uradni list RS, št. 27/2008 in OdlUS XVII, 8
ECLI:
ECLI:SI:USRS:2008:U.I.66.06
Akt:
Odlok o spremembi in določitvi novih območij naselij Koper – Capodistria, Bertoki – Bertocchi in Ankaran – Ancarano (Uradni list RS, št. 113/05)
Izrek:
Odlok o spremembi in določitvi novih območij naselij Koper – Capodistria, Bertoki – Bertocchi in Ankaran – Ancarano (Uradni list RS, št. 113/05) se razveljavi.
Evidenčni stavek:
V neskladju z zakonom je občinski odlok o spremembi območij naselij, kadar občinski svet o predvidenih spremembah krajanov ni obvestil na tak način, da bi se ti lahko o njih izjavili, kot to določa Zakon o imenovanju in evidentiranju naselij, ulic in stavb.
Geslo:
1.5.51.1.17.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Razveljavitev - Podzakonskega predpisa.
1.5.51.1.4.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Ustavitev postopka - Zaradi umika pobude/zahteve.
5.3.28 - Temeljne pravice - Državljanske in politične pravice - Pravica do sodelovanja v javnih zadevah (44).
1.3.51.6 - Ustavno sodstvo - Pristojnost - Presoja skladnosti - Postopka sprejemanja akta z Ustavo in zakonom.
1.5.51.1.6 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Začasno zadržanje izpodbijanega akta.
Pravna podlaga:
Člen 44, Ustava [URS] 
Člen 45.3, Zakon o Ustavnem sodišču [ZUstS]
Opomba:
¤
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Oliver Morgan, Ankaran
Datum vloge:
2. 3. 2006
Vrsta odločitve:
odločba
Vrsta rešitve:
razveljavitev ali odprava
Dokument:
US28013
Dokument v PDF obliki:
U-I-66-06.pdf
114 KB
Prenesite datoteko
U-I-66/06-5
23. 3. 2006
SKLEP
Ustavno sodišče je v postopku za preizkus pobude Krajevne skupnosti Ankaran in Oliverja Morgana iz Ankarana na seji dne 23. marca 2006
sklenilo:
Izvrševanje Odloka Mestne občine Koper o spremembi in določitvi novih območij naselij Koper–Capodistria, Bertoki–Bertocchi in Ankaran–Ancarano (Uradni list RS, št. 113/05) se zadrži do končne odločitve Ustavnega sodišča.
Obrazložitev
1. Pobudnika izpodbijata zgoraj navedeni Odlok, ki na novo določa območja naselij  tako, da se del naselij Ankaran in Bertoki vključi v naselje Koper. Navajata, da je izpodbijani odlok v neskladju s pravico do sodelovanja pri upravljanju javnih zadev in z načelom zaupanja v pravo (44. in 2. člen Ustave) ter tudi v neskladju z Zakonom o lokalni samoupravi (Uradni list RS, št. 72/93 in nasl. – v nadaljevanju ZLS), predvsem z njegovim 18. členom. V postopku pred sprejemom tega Odloka naj ne bi bile upoštevane določbe ZLS in Statuta Mestne občine Koper glede postopka spremembe območij krajevnih skupnosti. Postopek objave izpodbijanega odloka naj bi bil prav tako sporen, ker ni bilo omogočeno, da bi se v predpisanem roku v zvezi z njim vložila pobuda za razpis referenduma. Občinski svet naj pri sprejemanju tega Odloka tudi ne bi upošteval predpisanega postopka po Zakonu o imenovanju in evidentiranju naselij, ulic in stavb (Uradni list RS, št. 5/80 in nasl. – ZIENUS). Sporno območje naj bi pripadlo Kopru, je pa najbližje Ankaranu, in tako prebivalci, ki so v njegovi soseščini, ne bodo imeli besede oziroma bodo v izraziti manjšini pri reševanju pričakovanih ekoloških problemov. Pobudnika predlagata, naj Ustavno sodišče ugotovi, da izpodbijani odlok ni v skladu z Ustavo in zakonom.
2. Pobudnika predlagata tudi, naj Ustavno sodišče do dokončne odločitve zadrži izvrševanje izpodbijanega odloka. Navajata, da bi na njegovi podlagi lahko Občinski svet in drugi pristojni organi izvedli vse postopke za izvedbo dokončne spremembe meja naselja, kar bi, zlasti ob pozitivni odločitvi Ustavnega sodišča, povzročilo materialne in druge posledice, ki naj jih ne bi bilo več mogoče odpraviti oziroma popraviti. Z začasnim zadržanjem naj bi se bistveno spremenilo tudi stanje glede nadaljnjih postopkov za ustanovitev občine Ankaran – Hrvatini in zagotovilo Krajevni skupnosti Ankaran večje možnosti za "aktivno vključevanje v reševanje akutnih ekoloških problemov".
3. Na podlagi 39. člena Zakona o Ustavnem sodišču (Uradni list RS, št. 15/94 – v nadaljevanju ZUstS) lahko Ustavno sodišče do končne odločitve zadrži izvrševanje izpodbijanega predpisa, če bi zaradi njegovega izvrševanja lahko nastale težko popravljive posledice. Kadar Ustavno sodišče odloča o začasnem zadržanju izvrševanja izpodbijanega predpisa, vselej tehta med škodljivimi posledicami, ki bi jih povzročilo izvrševanje morebitnega protiustavnega predpisa, in med škodljivimi posledicami, ki bi nastale, če se izpodbijane določbe sploh ne bi izvrševale.
4. Po presoji Ustavnega sodišča so posledice, ki nastajajo z izvrševanjem izpodbijanega odloka, hujše od posledic, ki jih lahko povzroči začasno zadržanje izvrševanja izpodbijanega odloka. Na podlagi izpodbijanega odloka se bodo namreč lahko začeli nadaljnji postopki določanja novih meja naselij v registru območij teritorialnih enot, ki pa bodo imeli prej ali slej tudi posledice v naravi (krajevne table in druge oznake), kar utegne pomembno poseči v življenje tamkajšnjih prebivalcev. Po drugi strani pa začasno zadržanje izvrševanja tega Odloka nima drugih posledic, kot je ta, da se vsi ti postopki do končne odločitve Ustavnega sodišča ne morejo začeti in se bodo lahko izvedli kasneje, če izpodbijana ureditev ne bo spoznana za neskladno z Ustavo ali zakonom.
5. Ustavno sodišče je sprejelo ta sklep na podlagi 39. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj
U-I-66/06-15
6. 3. 2008
ODLOČBA
Ustavno sodišče je v postopku za oceno ustavnosti in zakonitosti, začetem na pobudo Oliverja Morgana, Ankaran, na seji 6. marca 2008
odločilo:
Odlok o spremembi in določitvi novih območij naselij Koper – Capodistria, Bertoki – Bertocchi in Ankaran – Ancarano (Uradni list RS, št. 113/05) se razveljavi.
Obrazložitev
A.
1. Pobudnik, prebivalec območja, kjer naj bi se uveljavila nova razmejitev naselij in s tem, po njegovem mnenju, tudi nove meje krajevnih skupnosti, izpodbija Odlok o spremembi in določitvi novih območij naselij Koper – Capodistria, Bertoki – Bertocchi in Ankaran – Ancarano (v nadaljevanju Odlok), ki ga je sprejel Mestni svet Mestne občine Koper (v nadaljevanju MOK) na seji 15. 12. 2005 in je pričel veljati 17. 12. 2006. Navaja, da Odlok ni v skladu z 2. in s 44. členom Ustave (načelo zaupanja v pravo, sodelovanje pri upravljanju javnih zadev) in z Zakonom o lokalni samoupravi (Uradni list RS, št. 100/05 ur. p. b. in 60/07 – v nadaljevanju ZLS), predvsem z njegovim 18. členom. V postopku pred sprejemom Odloka naj ne bi bile upoštevane določbe ZLS in Statuta MOK o postopku in pravnih posledicah spremembe območij krajevnih skupnosti ter postopek po Zakonu o imenovanju in evidentiranju naselij, ulic in stavb (Uradni list RS, št. 5/80 in nasl. – v nadaljevanju ZIENUS). Tudi postopek objave akta naj bi bil sporen, ker naj ne bi bilo omogočeno, da se v predpisanem roku vloži pobuda za razpis referenduma. Sporno območje naj bi pripadlo Kopru, je pa najbližje Ankaranu, tako da bi vse pričakovane ekološke probleme (III pomol luke Koper) reševali prebivalci, ki jih ne bi čutili, tisti prebivalci, ki jih najbolj zadevajo, pa naj na njihovo reševanje ne bi imeli vpliva, saj naj bi bili v izraziti manjšini. Meni tudi, da je namen izpodbijanega Odloka vplivati na območje bodoče občine Ankaran - Hrvatini tako, da bi se ji z odvzemom tega območja zmanjšale možnosti zagotavljanja zadostnih sredstev za izvajanje zakonskih nalog iz lastnih sredstev. Predlaga, naj Ustavno sodišče ugotovi, da izpodbijani odlok ni v skladu z Ustavo in zakonom, ter do dokončne odločitve začasno zadrži izvajanje izpodbijanega Odloka.
2. MOK je v odgovoru navedla, da v konkretnem primeru ni šlo za spremembo območij krajevnih skupnosti po ZLS, ampak za spremembo območij naselij po ZIENUS. Predlog izpodbijanega Odloka naj bi bil pred obravnavo v Mestnem svetu poslan v mnenje Krajevni skupnosti Bertoki, Ankaran in Koper - Center ter Samoupravni skupnosti italijanske narodnosti Koper, ki naj bi mnenje tudi podale. Sprememba območij naselij naj bi bila posledica gospodarskega razvoja, saj naj bi mesto tvorile tudi površine za gospodarske in druge dejavnosti. Območje dela naselja Ankaran, ki naj bi se priključilo naselju Koper, naj bi postalo s postopnim odkupom zemljišč in selitvijo še zadnjih prebivalcev s teh območij strnjeno območje za industrijsko-obrtne in prometne namene. Občanom naj bi bilo, ne glede na spremenjene meje naselij, omogočeno nemoteno uveljavljati pravico do sodelovanja v javnih zadevah, saj izpodbijani Odlok vanjo ne posega. Referendumsko območje za izjavljanje o morebitni novi občini Ankaran - Hrvatini naj na konkretni postopek ne bi imelo vpliva. Navaja, da pri sprejemu izpodbijanega Odloka MOK ni ravnala arbitrarno, saj naj bi bili razlogi za njegov sprejem utemeljeni z razvojem mesta.
B. – I
3. Ustavno sodišče je s sklepom št. U-I-66/06 z dne 23. 3. 2006 (Uradni list RS, št. 36/06) izvrševanje izpodbijanega Odloka zadržalo.
4.
Pobudo je skupaj z zgoraj navedenim pobudnikom vložila tudi Krajevna skupnost Ankaran, ki pa je 7. 1. 2007 Ustavno sodišče obvestila, da jo umika.
5. Ustavno sodišče je pobudo za začetek postopka izpodbijanega Odloka sprejelo. Ker so bili izpolnjeni pogoji iz četrtega odstavka 26. člena Zakona o Ustavnem sodišču (Uradni list RS, 64/07 – ur. p. b. – v nadaljevanju ZUstS), je nadaljevalo z odločanjem o stvari sami.
B. – II
6. Ustavno sodišče je že v odločbi št. U-I-120/92 z dne 19. 11. 1992 (Uradni list RS, št. 58/92 in OdlUS I, 88) zavzelo stališče, da  tretji odstavek 7. člena ZIENUS ne pomeni, da se smejo pobude in predlogi za spremembe po tem zakonu dajati le prek zborov občanov ali organov krajevnih skupnosti in da drugi načini dajanja pobud niso dopustni. Iz te in nadaljnjih odločitev Ustavnega sodišča (sklep št. U-I-140/92 z dne 8. 4. 1993, OdlUS II, 35; odločba št. U-I-7/93 z dne 6. 5. 1993, Uradni list RS, št. 25/93 in OdlUS II,43; sklep št. U-I-215/98 z dne 22. 6. 2000, OdlUS IX, 177) jasno izhaja tudi stališče, da morajo imeti občani po smiselni razlagi te določbe možnost, da na zborih ali z drugimi oblikami osebnega izjavljanja in prek organov krajevnih skupnosti sodelujejo pri obravnavanju takih predlogov; če te možnosti ni, predpis ni v skladu z zakonom. Glede na to ni sporno, da je spremembo območja naselij v MOK Mestnemu svetu predlagal župan. Vendar pa MOK v odgovoru navaja, da naj bi se območje, ki bi se priključilo območju naselja Koper, spremenilo v industrijsko-obrtne in prometne površine s postopnim odkupom zemljišč in selitvijo še zadnjih prebivalcev s teh območij. Za spremembo območja naselja, ki ima za cilj tako pomembne posledice za prebivalce, bi morala biti zagotovljena njihova celovita in pravočasna seznanitev, da bi lahko sodelovali v postopku po ZIENUS.
Zato je treba presoditi, ali so prebivalci, ki jih sprememba zadeva, dejansko imeli možnost, da o njej podajo svoje mnenje.
7. Iz
odločbe Ustavnega sodišča št. U-I-84/00 z dne 17. 4. 2003 (Uradni list RS, št. 44/03 in OdlUS XII, 38) izhaja, da mora občina s predvidenimi postopki po ZIENUS občane seznaniti na primeren način. Primeroma so naštete oblike, ki omogočajo ugotovitev, da so bili krajani seznanjeni s predlogom in so glede na to imeli možnost sodelovanja v postopku po ZIENUS, in sicer: javna razgrnitev predloga, objava v uradnem glasilu občine ali krajevne skupnosti, sklic zbora občanov ali kakšen drug primeren način. Iz pobude in iz odgovora MOK izhaja, da je župan predlog Odloka  2. 12. 2005 poslal v mnenje prizadetim krajevnim skupnostim, ki so morale mnenje poslati do 15. 12. 2005 dopoldne. Iz podatkov v spisu izhaja, da sta dve krajevni skupnosti dopis župana prejeli 6. 12. 2007. Predlog je bil obravnavan na zboru krajanov le v Krajevni skupnosti Bertoki, v drugih dveh krajevnih skupnostih pa sta seznanitev in obravnava potekali v okviru svetov krajevnih skupnosti. Iz spisa izhaja, da je Svet krajevne skupnosti Ankaran predlogu Odloka nasprotoval, zbor krajanov Krajevne skupnosti Bertoki je izjavljanje zaradi prekratkega časa za seznanitev in obravnavo zavrnil, Krajevna skupnost Koper - Center pa mnenja ni dala.
8. Seznanitev občanov po naravi stvari vsebuje tudi časovno razsežnost, saj je treba za proučitev predlogov in oblikovanje mnenja zagotoviti razumen čas. Postopek po ZIENUS namreč, kljub neobvezujoči naravi, ne more biti le formalnega značaja, ampak mora prizadetim prebivalcem dejansko omogočiti sodelovanje. MOK oziroma župan je poslal predloga Odloka svetom krajevnih skupnosti, to pa še ne zagotavlja obveščenosti vseh prizadetih prebivalcev. Sveti krajevnih skupnosti niso imeli dovolj časa, da bi gradivo prizadetim prebivalcem posredovali sami in šele nato opravili njegovo obravnavo. Zato prizadeti prebivalci s predlogom Odloka niso bili seznanjeni na način, ki bi omogočal, da se do predlaganih sprememb do postavljenega roka lahko izjavijo, kot to smiselno izhaja iz 7. člena ZIENUS. Izpodbijani Odlok je glede na to v neskladju z Zakonom, posledično pa tudi s pravico do sodelovanja pri upravljanju javnih zadev iz 44. člena Ustave. Zato ga je Ustavno sodišče razveljavilo.
9. Ker je Ustavno sodišče Izpodbijani Odlok razveljavilo že iz zgoraj navedenih razlogov, drugih očitkov ni presojalo.
C.
10. Ustavno sodišče je sprejelo to odločbo na podlagi tretjega odstavka 45. člena ZUstS v sestavi: predsednik Jože Tratnik ter sodnice in sodniki dr. Janez Čebulj, dr. Zvonko Fišer, dr. Franc Grad, mag. Marta Klampfer, mag. Marija Krisper Kramberger, mag. Miroslav Mozetič, dr. Ciril Ribičič in dr. Mirjam Škrk. Odločbo je sprejelo soglasno.
Jože Tratnik
Predsednik